Diari Oficial de la Generalitat Valenciana


Sumari del DOGV 8264, del 29-03-2018 (2018/3216)

DECRET 38/2018, de 23 de març, del Consell, pel qual es crea a Elx un col·legi d'Educació Infantil i Primària, per desglossament del Col·legi Infantil i Primària Princesa de Asturias.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   8264

Data del DOGV
:   29-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3216


Data del document
:   23-03-2018

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Descriptors 

:   * Conselleria d'Educació, Investigació, Cultura i Esport
    * centre d'ensenyament

DECRET 38/2018, de 23 de març, del Consell, pel qual es crea a Elx un col·legi d'Educació Infantil i Primària, per desglossament del Col·legi Infantil i Primària Princesa de Asturias. [2018/3216]  
PREÀMBUL  
  
La Conselleria d'Educació, Investigació, Cultura i Esport ha constatat la necessitat de creació d'un CEIP que done resposta a l'increment dels nascuts en els anys 2014, 2015 i 2016 en les zones d'expansió del municipi d'Elx (centre-Altabix i sud-est) que s'estan escolaritzant fora de les seues zones.  
Efectuats els corresponents estudis s'ha proposat la creació d'un nou centre d'Educació Infantil i Primària, per desglossament del Col·legi d'Educació Infantil i Primària Princesa de Asturias (codi de centre 00087659), en la localitat d'Elx.  
El nou centre educatiu ocuparà l'antiga ubicació del Col·legi Públic d'Educació Primària i ESO Carles III, carrer Tamarit número 4, 03754 Elx, que compta amb instal·lacions adequades i que reunix els requisits establits per la normativa bàsica.  
De conformitat amb el que estableix l'article 17 de la Llei orgànica 8/1985, de 3 de juliol, Reguladora del Dret a l'Educació i en l'article primer del Reglament Orgànic i Funcional de les Escoles d'Educació Infantil i dels Col·legis d'Educació Primària, vista la proposta del conseller d'Educació, Investigació, Cultura i Esport, i en virtut de les competències que atribueix l'article 18 de la Llei 5/1983, de 30 de desembre, del Consell, amb la deliberació prèvia del Consell, en la reunió de 23 de març de 2018,  
  
  
DECRETE  
  
Article 1. Creació del centre  
Es crea, per desglossament, del Col·legi d'Educació Infantil i Primària Princesa de Asturias, codi 46994327, el següent centre docent:  
  
Província: Alacant  
Localitat: Elx  
Denominació: Col·legi d'Educació Infantil i Primària Número 37  
Codi: 05467581  
Titular: Generalitat  
Domicili: c/ Tamarit núm. 4. CP 03586  
Composició: 6 unitats d'Educació Infantil i 12 unitats d'Educació Primària  
Capacitat: 150 places escolars d'Educació Infantil i 300 d'Educació Primària.  
  
Article 2. Inici d'activitats  
1. El centre nou iniciarà les seues activitats en el curs escolar 2018-2019.  
2. En l'esmentat curs escolar el centre oferirà 6 unitats d'Educació Infantil (segon cicle) i 1 unitat d'Educació Primària.  
3. En cursos successius s'incrementaran les unitats d'Educació Primària fins a completar les 12 unitats previstes.  
4. Els llocs de treball del centre en el curs 2018-2019 seran els següents:  
8 mestres d'Educació Infantil  
1 mestre o mestra d'Educació Primària  
  
Article 3. Composició del centre desglossat  
1. El Col·legi d'Educació Infantil i Primària Princesa de Asturias, en el curs escolar 2018-2019, oferirà 9 unitats d'Educació Infantil i 20 d'Educació Primària.  
2. Els llocs de treball del centre, en l'esmentat curs, seran els següents:  
12 mestres d'Educació Infantil  
18 mestres d'Educació Primària  
3 mestres d'Educació Primària, Idioma Estranger: Anglés  
  
3 mestres d'Educació Primària, Educació Física  
2 mestres d'Educació Primària, Música  
2 mestres d'Educació Especial, Pedagogia Terapèutica  
1 mestre o mestra d'Educació Especial: Audició i Llenguatge  
  
  
DISPOSICIONS ADDICIONALS  
  
Primera. Inscripció registral  
El que estableix aquest decret s'inscriurà en el Registre de Centres Docents de la Comunitat Valenciana.  
  
Segona. Personal adscrit al centre nou  
El personal docent amb destinació definitiva en el Col·legi d'Educació Infantil i Primària Princesa de Asturias que, com a conseqüència del desglossament, s'adscriga al centre que es crea per mitjà d'aquest decret, mantindrà l'antiguitat que posseïa en el seu centre d'origen, en aplicació del que estableix la disposició addicional tercera del Reial decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei orgànica 2/2006, de 3 de maig, d'Educació i altres procediments de provisió de places a cobrir per aquests.  
  
  
Tercera. Equip directiu  
La Direcció Territorial d'Educació, Investigació, Cultura i Esport d'Alacant nomenarà l'equip directiu del centre de nova creació, de conformitat amb el que estableix l'article 137 de la Llei orgànica 2/2006, de 3 de maig, d'Educació, i l'article 17.3) del Reglament orgànic i funcional de les escoles d'Educació Infantil i dels col·legis d'Educació Primària aprovat pel Decret 233/1997, de 2 de setembre, del Govern Valencià.  
  
  
Quarta. Ràtio  
El nombre màxim d'alumnat per aula, unitat o professorat es realitzarà d'acord amb el que estableix la normativa bàsica i en el Decret 59/2016, de 13 de maig, del Consell, pel que es fixa el nombre màxim d'alumnat i la jornada lectiva del personal docent en els nivells no universitaris regulats per la LOE en els centres universitaris de la Comunitat Valenciana.  
  
Cinquena. Manteniment i vigilància de les instal·lacions  
L'Ajuntament d'Elx assumirà la conservació, el manteniment i la vigilància de l'edifici escolar del centre docent que es crea per mitjà d'aquest decret, de conformitat amb el que estableix la disposició addicional quinzena de la Llei orgànica 2/2006, de 3 de maig, d'Educació.  
  
  
  
DISPOSICIONS FINALS  
  
Primera. Desplegament  
Es faculta la conselleria competent en matèria d'educació perquè adopte les mesures que siguen necessàries per al compliment i desplegament del que estableix aquest decret, així com per a modificar, si és el cas, la configuració del centre.  
  
Segona. Publicació i efectes  
Aquest decret es publicarà en el Diari Oficial de la Generalitat Valenciana i produirà efectes des de l'inici del curs escolar 2018/2019.  
  
València, 23 de març de 2018  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura i Esport,  
VICENT MARZÀ IBÁÑEZ